
JEGYZŐKÖNYV
Készült:
Csákánydoroszló Község Önkormányzata Képviselő-testületének 2025.  december 15-i nyílt üléséről.
Jelen vannak: 
Musits József polgármester, Bauer Péter alpolgármester, Boros-Bedőcs Rita képviselő, Gérnyiné Bálint Ágota képviselő, Musits Dezső képviselő 
Távol vannak: 
Bohus Zsolt képviselő

Farkas Béla képviselő

Tanácskozási joggal a meghívottak közül megjelent:
                                    dr. Stepics Anita jegyző
 Pasics Renáta pénzügyi vezető

 Czetinné Jelencsics Zsuzsanna pénzügyi ügyintéző

Musits József polgármester köszönti a megjelenteket, és megállapítja, hogy a Képviselő-testület határozatképes, az ülést 17:00 órakor megnyitja.
Musits József polgármester elmondja, hogy a kiküldött napirendi pontok szerint szeretne haladni, a napirendi pontok elfogadását kéri, kéri, hogy szavazzanak a napirendi pontok elfogadásáról.
A Képviselő-testület az elhangzott napirendi javaslatot 5 igen szavazattal elfogadja, és a következő napirendet hagyja jóvá:
NAPIREND

1. 13/2022. rendelet hatályon kívül helyezése.

Előterjesztő: Musits József polgármester
2. Törzskönyvi nyilvántartás módosítása elfogadása.

Előterjesztő: Musits József polgármester
3. 2026 évi belső ellenőrzési terv határozat elfogadása.

Előterjesztő: Musits József polgármester
4. 2025 évi költség és normatívák vizsgálata.

Előterjesztő: Musits József polgármester
5. HÉSZ módosítás Csd 473 hrsz. határozat elfogadása.

Előterjesztő: Musits József polgármester
6. Musits Zoltán Csákánydoroszló Körmendi út 0247/5 telek vételi ajánlat. 
Előterjesztő: Musits József polgármester
7. Lőrinci Zoltán Csákánydoroszló Doroszlói út 888. hrsz telek vételi ajánlat.
Előterjesztő: Musits József polgármester
8. Beszámoló a 2025. évi adóztatási tevékenységről.
                     Előterjesztő: Musits József polgármester 
1. Szociális ügyek (Zárt ülés)

Előterjesztő: Musits József polgármester 
2. Egyebek.

Előterjesztő: Musits József polgármester 

NAPIREND
1. 13/2022.(XI.29.) rendelet hatályon kívül helyezése.

Előterjesztő: Musits József polgármester
Musits József polgármester elmondja, hogy a 12/2022.(XI.29.) önkormányzati rendeletet kell hatályon kívül helyezni, ami anno azért született, mert a COVID idején a közvilágítást csökkentették, minden második lámpatestet kikapcsoltatták. Az elmúlt időszakban ez a rendelet már okafogyott lett, mert a kikapcsolt lámpatesteket már visszakapcsoltatták régen, de a rendeletet még nem helyezték hatályon kívül. Elmondja, hogy most az lenne a feladatuk, hogy ezt a rendeletet most hatályon kívül helyezzék.      
Musits József polgármester érdeklődik, hogy van-e ezzel kapcsolatban valakinek kérdése.
Kérdés, hozzászólás hiányában Musits József polgármester szavazást kér. 

A Képviselő-testület a javaslatot 5 igen szavazattal elfogadja, és a következő rendeletet alkotja:

 Csákánydoroszló Község Önkormányzata Képviselő-testülete 13/2025. (XII. 15.) önkormányzati rendelete

a közvilágítás helyi működési rendjéről szóló 13/2022.(XI. 29.) önkormányzati rendelet hatályon kívül helyezéséről
/ A rendelet teljes és hiteles szöveges a jegyzőkönyvhöz csatolva. /

2. Törzskönyvi nyilvántartás módosítása elfogadása.

Előterjesztő: Musits József polgármester

Musits József polgármester elmondja, hogy a pénzügyi ügyintéző kérésére módosítaniuk kell a törzskönyvi nyilvántartásban szereplő adatokat, mégpedig azért vált szükségessé, mert a Versenyképes Járások Program keretében két pályázatot is elnyertek, melyeknél követelmény ezeknek a kormányzati funkciónak a használata. Folytatja, hogy emiatt be kell vonni a törzskönyvi nyilvántartásukba a területfejlesztési igazgatás megnevezéssel és a megfelelő funkciószámmal. 
Musits József polgármester érdeklődik, hogy van-e valakinek ezzel kapcsolatban kérdése. Továbbá kéri, hogy aki elfogadja a javaslatot, az szavazzon. 

A Képviselő-testület a javaslatot 5 igen szavazattal elfogadja, és a következő határozatot hozza:  

                           80/2025.(XII.15.) számú határozat
Csákánydoroszló Község Önkormányzata Képviselő-testülete elhatározza, hogy az alábbi kormányzati funkció törzskönyvi nyilvántartásba való felvételét kezdeményezi Csákánydoroszló Község Önkormányzata vonatkozásában a Magyar Államkincstárnál:
	Funkciószám
	Megnevezés

	041140
	Területfejlesztés igazgatása


3. 2026 évi belső ellenőrzési terv határozat elfogadása.

Előterjesztő: Musits József polgármester
Musits József polgármester elmondja, hogy a Képviselő-testület számára kiküldte az éves ellenőrzési tervet korábban megismerésre.

Musits József polgármester elmondja, hogy az önkormányzatoknak kötelező feladata a belső ellenőrzés működtetése. Csákánydoroszló Község Önkormányzata a belső ellenőrzési feladatokat külső vállalkozás igénybevételével oldja meg.
Musits József polgármester érdeklődik, hogy van-e az ellenőrzési tervvel kapcsolatban valakinek kérdése?

Kérdés, hozzászólás nem érkezett.
Musits József polgármester kéri, hogy adja le szavazatát a képviselő testület. 
A Képviselő-testület a javaslatot 5 igen szavazattal elfogadja, és a következő határozatot hozza:  

                                    81/2025.(XII.15.) számú határozat
Csákánydoroszló Község Polgármestere az önkormányzat 2026. évi belső ellenőrzési tervét az alábbiak szerint hagyja jóvá:

1. Csákánydoroszló Község Önkormányzata: Kormányzati funkciók vizsgálata
2. Csákánydoroszlói Harangvirág Óvoda és Bölcsőde: Kormányzati funkciók vizsgálata
Felelős: polgármester

Határidő: 2026. december 31. az ellenőrzés lefolytatására.

4. 2025 évi költség és normatívák vizsgálata.

Előterjesztő: Musits József polgármester
Musits József polgármester elmondja, hogy Czetinné Jelencsics Zsuzsanna pénzügyi ügyintézőtől kapott egy táblázatot, melynek a számügyi adatainak bemutatását át is adná ügyintéző asszonynak. Kéri, hogy mutassa be az önkormányzat költségvetésének alakulását. Mondja el, hogy mit és hogyan kell tenni a hátralévő időben, hogy a költségvetés jól alakuljon. 
Czetinné Jelencsics Zsuzsanna pénzügyi ügyintéző elmondja, hogy kérésre a normatívákat folyamatosan ellenőrzi, összegyűjtötte az adatokat. Folytatja, hogy először a bevételi oldalt nézte meg, ami mutatja, hogy 28 millió Forint ingatlaneladás különbség van, ami azt jelenti, hogy nem folyt be, 49 millió Forint volt tervezve, csak 21 millió Forint folyt be.  Az ingatlaneladás nem valósult meg. Elmondja, hogy ez is nehezítette a likviditást. Az értékpapírt felszabadították, 13 millió Forint, ami beruházások címszó alatt van jelezve. 
Czetinné Jelencsics Zsuzsanna pénzügyi ügyintéző elmondja, hogy elég sok pályázatot elnyert Csákánydoroszló, ezek a pénzösszegek csak a számlán látszódnak, de nem lehet működésre fordítani. Elmondja, hogy azért lett egy ilyen folyószámlaegyenleg, ahol fel lett tűntetve, hogy összesen 111 millió Forint van a számlán, de ami érdekes, az, a költségvetési számlán 3.550.000 Ft van. Folytatja, hogy decemberben várja a 15 millió Forintot, amit utal az Állam, a REKI-t még nem tudja, hogy megkapják, vagy sem. Elmondja, hogy 11 millió Forint, ami elkölthető úgy, hogy a kommunális adót és az idegenforgalmi adót is, valamint az óvodánál van 1 millió Forint, így jön ki a 11 millió Forint. 
Czetinné Jelencsics Zsuzsanna pénzügyi ügyintéző elmondja, hogy a beszállító számláknál van részletezve, hogy az óvodánál több mint 9 millió Forintot, az önkormányzatnál meg majdnem kétmillió Forintot kellene kifizetniük még ebben az évben. Ami érdekes, hogy az állami támogatás per pillanat - mutatja –, hogy ezeken a sorokon van, amit el lehetne költeni. A gyermekétkeztetéssel úgy gondolja, hogy ne foglalkozzanak, mert nem tudják kiszámolni, hogy maximális bevétellel számolt, és ha lekönyvelné, akkor meg túlfizetés van. Folytatja, hogy az egyéb szociálisnál még maradt, mert a társulási díj nem lett kifizetve, és nem volt annyi köztemetés, ami tavaly be lett kalkulálva. Ez is egy elkölthető keret. Folytatja, hogy óvodánál meg csak a bérrel lehetne változtatni, mert különben a belső minőség, az mind meglett. A bölcsődei támogatás teljes egészében elfogyott, ott túlköltés van. Minden egyes túlköltés az általános működésből vitte el a pénzt.
Czetinné Jelencsics Zsuzsanna pénzügyi ügyintéző elmondja, hogy a kiadási oldalon csak azt tudja elmondani, hogy likviditási nehézség van, attól, hogy látják a számokat, hogy mit kellene költeni, azt befolyásolja a számlán lévő összeg, folytatja, hogy az MVM számlák betöltötték egész évben az önkormányzat életét, mert túlszámlázások vannak, meg jóváírások.
Folytatja, hogy a bér jellegű kifizetésekre oda kellene figyelni.
Az ingatlanokkal kapcsolatban elmondaná, hogy úgy volt, hogy idén tudnak telket eladni, ahhoz felmerültek olyan költségek, hogy nem volt előre betervezve, és nagyon sok költséget elvittek. 
A kontroll nagyon fontos, és a pénzügyre hárult sokszor, hogy a pénzügyi fegyelmet nagyon komolyan kellett venni, mert elcsúsztak volna rendesen. 

Boros-Bedőcs Rita képviselő érdeklődik, hogy mi az az várható állami támogatás, amit említett?

Czetinné Jelencsics Zsuzsanna pénzügyi ügyintéző elmondja, hogy általában hónap végén szokták megkapni, ez a 8 %,, havonta ennyit szoktak kapni. Nem egyösszegben utalják a támogatást.

Pasics Renáta pénzügyi vezető elmondja, hogy ez az állami normatíva, ami havonta jön bérre. 

Czetinné Jelencsics Zsuzsanna pénzügyi ügyintéző elmondja, ki kell fizetünk mindent, hogy a normatívák jól álljanak. 
Musits József polgármester érdeklődik, hogy futottak-e be JustFood számlák? 

Czetinné Jelencsics Zsuzsanna pénzügyi ügyintéző elmondja, hogy 8,4 milliót fizettek még ki. 
Boros-Bedőcs Rita képviselő érdeklődik, hogy ez az iparűzési adó egész évi? Abból nem is költöttek semmit?
Czetinné Jelencsics Zsuzsanna pénzügyi ügyintéző elmondja, hogy az adóbevételek azok jók voltak, a tervezetnél több jött be. 

Boros-Bedőcs Rita képviselő érdeklődik, hogy tartozás van-e ezeken?

Czetinné Jelencsics Zsuzsanna pénzügyi ügyintéző elmondja, hogy azt az adósügyi ügyintéző tudná megmondani. Folytatja, hogy talán nem volt.

Pasics Renáta pénzügyi vezető elmondja, hogy annyit még szeretne elmondani, hogy csak normatíva fog jönni, márciusban jön az adóbevétel, és az a 15 millió kb. csak a bérköltséget fedezi, amit egy hónapban ideküldenek normatívába. Az egyéb dologi kiadások az saját bevételből megy. 
Boros-Bedőcs Rita képviselő érdeklődik, hogy azt a 118 milliót, azt úgy értette, hogy miért emelte ki, nem érti?

Czetinné Jelencsics Zsuzsanna pénzügyi ügyintéző elmondja, hogy az önkormányzat számláján 118 millió Forint van, 

Boros-Bedőcs Rita képviselő elmondja, hogy ebben van pályázat is. 

Czetinné Jelencsics Zsuzsanna pénzügyi ügyintéző elmondja, hogy azt tudni kell, hogy az egész pénz megvan, csak nem a működésen, és ezeket használják a működésre. Amit a működésről átutalnak az óvodába, igazából, amennyit az önkormányzat átad. Az alszámlákon látszik a mozgás. 
Boros-Bedőcs Rita képviselő érdeklődik, hogy az óvodánál van egy összeg, ami nem lett elköltve, folytatja, hogy úgysem tudják elkölteni?

Czetinné Jelencsics Zsuzsanna pénzügyi ügyintéző elmondja, hogy igazaból a Képviselő-testület határozza meg, hogy mozgatnak-e máshonnan pénzt.

Boros-Bedőcs Rita képviselő érdeklődik, hogy ha nem költik el, akkor visszamegy? Mennyi rá a kamat?

Czetinné Jelencsics Zsuzsanna pénzügyi ügyintéző elmondja, hogy jó sok, mert úgy számolják ki, hogy tavaly a 26 milliót a 181 millió Forintra számolta a kamatot, és így lett 4,6 millió Forint. Tehát egy ember bére. Ez egy érdekes számolás, plusz a részletfizetésnél is. Igazaból kamatokat csökkentenek vele, ha minél kisebb összeget utalnak vissza. 

Boros-Bedőcs Rita képviselő érdeklődik a papírra mutatva, hogy ez itt mi, ez az ÁFA??

Czetinné Jelencsics Zsuzsanna pénzügyi ügyintéző elmondja, hogy 20-án van az ÁFA, és 11 millió van a számlán, 8 milliót be kell fizetni, és ennyi marad a számlán 20-a után.
Dr. Stepics Anita jegyző érdeklődik, hogy meg tudja-e mondani, hogy mennyi lesz a visszafizetésnél a kamat? Érdeklődje meg, hogy nagyjából kamatszámot mondjanak. A költségvetésnél kérni fogják. 

Musits Dezső képviselő elmondja, hogy ma van testületi ülés fél 5-kor, és 3-kor kapják meg a számokat, elmondja, hogy ő másfél órával az ülés előtt nem tud foglalkozni a témával, ez nem tetszik neki, ezt elmondaná előre, dolgoznak, ez nem így működik. Elmondja, hogy érdemben most biztos nem fog tudni hozzászólni, a telekalakításra és a rendezési tervmódosításra vonatkozóan lenne az a kérdése, ha jól látja, hogy az benne van a 13 millió, csak beruházásokra költhető félretett összegben?
Pasics Renáta pénzügyi vezető elmondja, hogy a HÉSZ is most már.

Musits Dezső képviselő érdeklődik, hogy a HÉSZ is bent van ebben? Egy korábbi testületin felvetették azt a kérdést, hogy a tervezőiből nem lehet akkor felszabadítani, tehát ezt nem tudják annyival csökkenteni, mivel a tervezői úgysem lesz fizetve addig, addig amíg a HÉSZ módosítás nem történik meg. 
Pasics Renáta pénzügyi előadó válaszol, hogy ellenjegyezte ezt.

Bauer Péter alpolgármester elmondja, hogy a múltkor megoldódott, amikor nem volt itt.

Musits Dezső képviselő elnézést kér, akkor megoldódott. Elmondja, hogy nem tudott a testületi anyagokkal foglalkozni, azért érdeklődött. Továbbá érdeklődik, hogy mi van még a 13 millióban bent, a beruházásra félretett összegben?

Musits József polgármester elmondja, hogy még az Egészségháznál a saját erő, ami 5,3 millió volt. Elmondja, hogy azt nem tudja, hogy hogy áll az az ügy, mert azt akkor kell vállalniuk, ha nem fogadják el a módosítást. Ha elfogadják, akkor felszabadul az az összeg. Valószínűleg az elszámolás után fog kiderülni. 

Musits Dezső képviselő elmondja, hogy ma lett használatbavétel, annyit tud. Használatbavételi engedély van, működési engedélyhez kell még vízminta, majd januárban, elmondja, hogy többet most jelenleg nem tud. 

Boros-Bedőcs Rita képviselő elmondja, hogy ha nem akarnak visszafizetni ennyit, akkor meddig kell róla határozni? Idén ki kell utalni, nem?
Czetinné Jelencsics Zsuzsanna pénzügyi ügyintéző helyesel. 

Boros-Bedőcs Rita épviselő érdeklődik, hogy a szociális étkezés el tud fogyni?
Czetinné Jelencsics Zsuzsanna pénzügyi ügyintéző elmondja, hogy az rendben van.
Musits József polgármester érdeklődik, hogy a szociális támogatásokat is vissza kell fizetni?

Pasics Renáta pénzügyi vezető elmondja, hogy persze, mindent vissza kell fizetni, hogy ha nem fogy el. 

Boros-Bedőcs Rita képviselő érdeklődik, hogy ezek is itt vannak a számlán?

Pasics Renáta pénzügyi vezető elmondja, hogy persze, folyósítják le. 

Boros-Bedőcs Rita képviselő érdeklődik, hogy ez az óvoda azért lett annyival kevesebb, mert többen vannak. 
Pasics Renáta pénzügyi vezető elmondja, hogy igen.

Bauer Péter alpolgármester érdeklődik, hogy a szociális támogatást mire lehet még elkölteni?

Czetinné Jelencsics Zsuzsanna pénzügyi ügyintéző elmondja, hogy itt van a társulási fizetés, az Állam támogatja azt is. Csak most pályáztatva lett a társulás, így az ideit azt nem kellene. 
Bauer Péter alpolgármester érdeklődik, hogy és azon kívül?
Czetinné Jelencsics Zsuzsanna pénzügyi ügyintéző elmondja, kapott az önkormányzat levelet, hogy a társulásnak mennyivel tartoznak. 
Bauer Péter alpolgármester elmondja, hogy azon kívül, mert arra pályáztak.

Pasics Renáta pénzügyi vezető elmondja, hogy szociális étkezés, köztemetés, segélyezés.

Bauer Péter alpolgármester elmondja, hogy tavaly a köztemetés elvitt minden pénzüket.

Musits József polgármester érdeklődik, hogy mi alapján határozzák meg?
Pasics Renáta pénzügyi vezető elmondja, hogy van egy mutatószám.

Bauer Péter alpolgármester érdeklődik, hogy ezt az összeget az is növeli, ha szép lassan érkeznek be köztemetések?

Pasics Renáta pénzügyi vezető elmondja, hogy igen. 

Czetinné Jelencsics Zsuzsanna pénzügyi ügyintéző elmondja, hogy nem saját bevételként jelenik meg. 
Bauer Péter alpolgármester érdeklődik, hogy rászoruló családokat lehet támogatni? Akkor ne fizessék vissza. 

Musits Dezső képviselő elmondja, ha kérvényezni kell a segélyt, akkor meg kifutnak az időből. 
Czetinné Jelencsics Zsuzsanna pénzügyi ügyintéző elmondja, hogy a társulásnak el lehetne utalni, ami nem lett kifizetve. 

Musits József polgármester elmondja, hogy vannak segélykérők 4-5 fő, technikailag hogy lehet ezt megoldani, hogy az egészet el tudnák küldeni?

Musits Dezső képviselő elmondja, hogy még egy testületi ülést kell tartani, de mikor?

Czetinné Jelencsics Zsuzsanna pénzügyi ügyintéző elmondja, hogy hallott olyat, hogy karácsonykor rászorulóknak adnak.

Musits József polgármester érdeklődik, hogy ide el lehet könyvelni?

Dr. Stepics Anita jegyző elmondja, hogy kérelem alapján lehet, karácsonyi ajándékra, karácsonyfára stb. 

Musits Dezső képviselő elmondja, hogy ez ahhoz is sok, pár tízezres segélyekre.

Czetinné Jelencsics Zsuzsanna pénzügyi ügyintéző elmondja, hogy végül is ezt az összeget azért is kellett, mert úgy volt, hogy az önkormányzat a társulási díjat is kifizeti, szerencsére van egy pályázat, így felszabadul az önkormányzat ettől. 
Musits József polgármester érdeklődik, hogy technikailag tudnak ezzel mit kezdeni?
Dr. Stepics Anita jegyző elmondja, hogy azt, hogy a társulásnak befizetik. Nem nézik jó szemmel, hogy Csákánydoroszló nem fizet. 

Czetinné Jelencsics Zsuzsanna pénzügyi ügyintéző elmondja, hogy ami marad, azt december 31-én még el lehet utalni. 

Boros-Bedőcs Rita képviselő érdeklődik, hogy mi lesz 11,7 millió Forinttal?
Musits József polgármester elmondja, hogy ez a következő kérdés.

Czetinné Jelencsics Zsuzsanna pénzügyi ügyintéző elmondja, hogy itt van a fizetési felszólítás,  2024-ben sem volt semmi fizetve, meg is találta az eredeti aláírt szerződést. Folytatja, és akkor azt mondják igen, a maradékot felhasználják. Át lehet rakni a házi segítségnyújtást, és akkor megvan. 
Dr. Stepics Anita jegyző elmondja, hogy kértek kimutatást a tartozásról, nagyon rossz szemmel nézik a tartozást. Csak Csákánydoroszló nem fizet.
Musits József polgármester elmondja, hogy Dr. Szabó Barna Polgármester Úrral egyeztetett ez ügyben, hogy ennek mi lesz a sorsa, elmondja, hogy nem annyira egyértelműen tiszta ez a helyzet. 

Bauer Péter alpolgármester érdeklődik, hogy ilyen, hogy egyedülállók karácsonyát szervezni, vagy a keretbe nem férne bele?
Dr. Stepics Anita jegyző elmondja, hogy határozat kell a kifizetéshez. 
Czetinné Jelencsics Zsuzsanna pénzügyi ügyintéző elmondja, hogy úgy nézik a kamatot, hogy a 10 milliónak a kamatját, egész évre vonatkozóan. 

Boros-Bedőcs Rita képviselő elmondja, hogy ugorjanak az 1,2 millióra, mi van azzal, ami a közlönyben megjelent a november 26-i közlönyben, hogy nem kell visszafizetni, az mire vonatkozott?

Pasics Renáta pénzügyi vezető elmondja, hogy nem találtak erre vonatkozóan semmit, a kincstárral is beszéltek.

Boros-Bedőcs Rita képviselő érdeklődik, hogy akkor miért alkották ezt a rendeletet? Miért hivatkozik a Kormány rendeletre?
Pasics Renáta pénzügyi vezető érdeklődik, hogy az iskolaira gondol? Elmondja, hogy szerinte a tanárokra vonatkozik a rendelet. 
Boros-Bedőcs Rita képviselő elmondja, hogy ugyanebben a rendeletben hivatkozik az óvodapedagógusokra is. Azt nem érti, hogy miért az önkormányzatokra hivatkozik, amikor a legtöbb iskolának nem az önkormányzat a fenntartója. Az a tavalyi intézkedés nagyon sok önkormányzatot visszavetett. 
Dr. Stepics Anita javasolja pénzügyes kollégáknak, hogy tegyék fel a kérdést a MÁK-nak, hogy jól értelmezik-e?
Boros-Bedőcs Rita képviselő elmondja, hogy visszatérne az óvoda kérésére, hogy jövőre hogy fognak alakulni a számok? A vezető óvónő bére kiesik?  
Czetinné Jelencsics Zsuzsanna pénzügyi ügyintéző válaszol, hogy igen.

Boros-Bedőcs Rita képviselő érdeklődik, hogy akkor most az óvónőszámok rendben vannak?

Bauer Péter alpolgármester elmondja, hogy jók, de szeptemberig ped.asszisztens lesz óvodapedagógus helyett, akkor ott keletkezik többlet. 

Pasics Renáta pénzügyi vezető elmondja, hogy az óvoda vezetője fél évig még állományban van, de ha az OEP visszatéríti, így kétszeres támogatást lehet igénybe venni, tehát, így nem lehet elszámolni, ha az OEP megfinanszírozza, folytatja, hogy amikor a ped.asszisztens szeptembertől óvónő lesz, akkor rendben lesz.

Bauer Péter alpolgármester elmondja, hogy a 9 hónap különbözetet kell fizetniük.
Pasics Renáta pénzügyi vezető elmondja, hogy nem, mert a vezető bérét most nem számolják bele. 
Czetinné Jelencsics Zsuzsanna pénzügyi ügyintéző elmondja, hogy a maradék ped.asszisztens bér a működésre átmehet. 
Pasics Renáta pénzügyi vezető elmondja, hogy szeptembertől rendben lesz. 

Boros-Bedőcs Rita képviselő érdeklődik, hogy szeptemberig nem úgy lesz, hogy mivel nem 7 óvónő lesz, hanem 6 és 2 ped.asszisztens, ezért a második ped.asszisztensnek a bére, mivel kevesebb a bére, mint egy óvónőnek, ezért ott azt a különbözetet kell majd visszafizetni? Ott eggyel kevesebb óvodapedagógus lesz.
Pasics Renáta pénzügyi vezető elmondja, hogy arra kell figyelni, hogy az üzemeltetést is költeni kell. 

Boros-Bedőcs Rita képviselő érdeklődi8k, hogy hogy lehet, hogy a bölcsődében túlköltekezés van? 
Czetinné Jelencsics Zsuzsanna pénzügyi ügyintéző elmondja, hogy nézte, hogy idén a bért teljesen, és a működés is egy az egyben el lett költve. 
Boros-Bedőcs Rita képviselő érdeklődik, hogy túl is költekeztek.

Czetinné Jelencsics Zsuzsanna pénzügyi ügyintéző elmondja, hogy a bértömeg az nagyobb, mint amennyit adnak támogatást. 
Dr. Stepics Anita jegyző elmondja, hogy nem igazodik a támogatás a bérhez. Az, hogy hány éves egy nő, ahhoz igazodik a bére, hányadikba sorolják be.     
Boros-Bedőcs Rita képviselő érdeklődik, hogy az óvodában fedezi az óvónők bérét?  

Pasics Renáta pénzügyi vezető elmondja, hogy igen. 
Czetinné Jelencsics Zsuzsanna pénzügyi ügyintéző elmondja, hogy a bölcsődében kettőt finanszíroz, és hárman vannak. 

Pasics Renáta pénzügyi vezető elmondja, hogy középfokút kettőt finanszíroz. 
Gérnyiné Bálint Ágota képviselő elmondja, hogy meggyőzték őket, hogy 3 ember kell. 
Pasics Renáta pénzügyi vezető elmondja, hogy mert minibölcsőde. 

Bauer Péter alpolgármester érdeklődik, hogy az, hogy lehet, hogy tavaly meg jó volt, akkor is hárman voltak. 

Gérnyiné Bálint Ágota képviselő elmondja, hogy hárman voltak kezdetek óta.

Boros-Bedőcs Rita képviselő elmondja, hogy tavaly meg visszafizettek. Kérdezi, hogy akkor most hogy van?

Gérnyiné Bálint Ágota képviselő elmondja, hogy nem tudja. 

Czetinné Jelencsics Zsuzsanna pénzügyi ügyintéző elmondja, hogy ha kell, akkor megnézi.
Boros-Bedőcs Rita képviselő elmondja, hogy a táblában azt látja, hogy 1. 590.000 FT-ot vissza kellett fizetni tavaly. Folytatja, hogy kezdetektől 3 ember van. 
Bauer Péter alpolgármester elmondja, hogy egészen eddig fedezte a normatíva. 

Pasics Renáta pénzügyi vezető elmondja, hogy nem biztos, hogy a bérre ment el, lehet, hogy az üzemeltetésre. 
Dr. Stepics Anita jegyző elmondja, hogy eddig fedezte a normatíva, most meg nem. 

Musits Dezső képviselő érdeklődik, hogy mi az, hogy eddig fedezte a normatíva most meg nem fedezi?
Bauer Péter alpolgármester elmondja, hogy ezt ő sem érti. 

Pasics Renáta pénzügyi vezető elmondja, hogy üzemeltetés is van. Folytatja, hogy van egy bérsora, amit két emberre adnak, itt van még 10 millió Forint az egyéb dolgokra.

Musits Dezső képviselő elmondja, hogy nem jön ki a matek a tavalyi évben sem. 

Boros-Bedőcs Rita képviselő érdeklődik, hogy a harmadik embert nem a normatívából fizetik, hanem az önkormányzat?

Czetinné Jelencsics Zsuzsanna pénzügyi ügyintéző elmondja, hogy igen, minden pluszt, ami nem fér bele. Az óvoda és a bölcsőde is elég új, oda nem nagyon kellett költeni, nem voltak annyi rezsiköltségek.

Boros-Bedőcs Rita képviselő elmondja, hogy az biztos mert azt mondták, hogy oda nem kellett venni semmit, mert minden van. 

Dr. Stepics Anita jegyző elmondja, hogy ha jól belegondolnak, a harmadik embert egyszerű megbízási szerződéssel lehetne alkalmazni helyettesítés idejére. Folytatja, hogy ez egy biztosíték, hogy ne maradjon egyedül 7 gyerekkel, ha az egyik gondozó lebetegszik, vagy szabadságra megy. 
Boros-Bedőcs Rita képviselő elmondja, hogy amikor nyitott a bölcsőde, akkor lett ez így kialakítva. 

Bauer Péter alpolgármester elmondja, hogy még mindig nem érti, hogy hogy lehet.

Czetinné Jelencsics Zsuzsanna pénzügyi ügyintéző elmondja, hogy csak ennyit tud elmondani. 

Bauer Péter alpolgármester elmondj, hogy ez eddig nem volt, fel sem merült kérdésként. 
Czetinné Jelencsics Zsuzsanna pénzügyi ügyintéző elmondja, hogy vannak garantált béremelések,  ott is emeltek rendesen. 

Pasics Renáta pénzügyi vezető elmonda, hogy magas béren is vannak, pótlékjuk is van. Kötelezően kell adni. 

Bauer Péter alpolgármester érdeklődik, hogy eddig nem volt?

Czetinné Jelencsics Zsuzsanna pénzügyi ügyintéző elmondja, hogy 16 millió helyett majdnem 20 milliót költöttek. 

Dr. Stepics Anita jegyző érdeklődik, hogy mennyi normatíva érkezett bérre?

Czetinné Jelencsics Zsuzsanna pénzügyi ügyintéző elmondja a normatíva az egyben 18, a bér 14,5 millió, összesen kaptak erre 16 milliót. 

Dr. Stepics Anita jegyző érdeklődik, hogy a bér emelkedett tavaly óta?

Czetinné Jelencsics Zsuzsanna pénzügyi ügyintéző elmondja, hogy igen.
Boros-Bedőcs Rita érdeklődik, hogy a normatíva nem követi a béremelkedést?
Czetinné Jelencsics Zsuzsanna pénzügyi ügyintéző elmondja, hogy a túlfizetéssel nem tudnak mit csinálni, csak a bevételeken kellene változtatni.
Musits Dezső képviselő elmondja, hogy de 3,5 millió különbség van a két év között. 

Pasics Renáta pénzügyi vezető elmondja, hogy a béremelés.

Musits Dezső képviselő elmondja, hogy nem a béremelés, mert ugyanannyi ember volt tavaly is, nincs plusz egy ember. 

Pasics Renáta pénzügyi vezető elmondja, hogy 2 millió jön működésre, de tavaly a működésre nem annyi lett költve. 

Musits Dezső képviselő elmondja, hogy most 2 milliót túlköltöttek, tavaly másfelet visszafizettek, azért mondja, hogy 3,5 differencia van a két év között, holott a létszám nem változott, a normatíva nem változott. Ennyivel több lehetett a költés és a béremelés együtt, ez kiadhat 3,5 milliót?
Dr. Stepics Anita jegyző elmondja, hogy nem tudják kigyűjteni? Azért, hogy mindenki megnyugodjon.

Pasics Renáta pénzügyi vezető válaszol, hogy igen.

Boros-Bedőcs Rita képviselő elmondja, hogy ő ezt már a múlt héten megkérdezte.

Pasics Renáta pénzügyi vezető elmondja, hogy szerinte teljesen feleslegesen rágódnak a tavalyi számokon.
Boros-Bedőcs Rita képviselő elmondja, hogy oké, rendben, ez most csak érdekes volt, akkor rágódjanak azon, hogy mi lesz a 11.734.000 Ft-tal. Folytatja, hogy visszafizessék kamatostól vagy nem. Mi módja, mire lehet költeni? Csak bérre? 

Musits Dezső képviselő elmondja, hogy ugyanúgy, mint tavaly. 

Czetinné Jelencsics Zsuzsanna pénzügyi ügyintéző elmondja, hogy igen.

Gérnyiné Bálint Ágota képviselő érdeklődik, hogy semmi ped.asszisztensi jutalom? Semmiféle jogcím?

Boros-Bedőcs Rita képviselő elmondja, hogy csak az óvónők kaphatnak. 
Czetinné Jelencsics Zsuzsanna pénzügyi ügyintéző elmondja, hogy cafetériát is kaphatnak. 
Pasics Renáta pénzügyi vezető elmondja, hogy csak az óvónők. Csak azok, akik pedagógusok, csak az elszámolható. 
Boros-Bedőcs Rita képviselő érdeklődik, hogy az, aki táppénzen van, mint a Gérnyiné Bálint Ágota, például ő még kaphat?
Czetinné Jelencsics Zsuzsanna pénzügyi ügyintéző elmondja, hogy igen.

Boros-Bedőcs Rita képviselő érdeklődik, akik próbaidő alatt vannak, azok nem?

Czetinné Jelencsics Zsuzsanna pénzügyi ügyintéző elmondja, hogy azok nem.

Musits Dezső képviselő érdeklődik, hogy hány embert érint?

Pasics Renáta pénzügyi vezető elmondja, hogy 5 főt.

Boros-Bedőcs Rita képviselő érdeklődik, hogy az újaknak kötelező a próbaidő?
Gérnyiné Bálint Ágota képviselő elmondja, hogy igen, december 31-ig szól. 

Boros-Bedőcs Rita képviselő érdeklődik, hogy akkor az újak nem kapnak?

Gérnyiné Bálint Ágota képviselő elmondja, hogy nem.

Musits Dezső képviselő elmondja, hogy ez máshol is így működik. 

Boros-Bedőcs Rita képviselő elmondja, hogy náluk motivációként szoktak kapni valamennyit az újak is. 

Bauer Péter alpolgármester érdeklődik, hogy mennyi az az összeg, amely nem veszélyezteti a likviditásukat?

Pasics Renáta pénzügyi vezető elmondja, hogy az a 27 millió, ami félre van rakva, abból fognak most költekezni. 
Bauer Péter alpolgármester érdeklődik, hogy korábban azt mondta, hogy 1 havi bért mindig tartalékol. 

Pasics Renáta pénzügyi vezető elmondja, hogy inkább kettőt.
Boros-Bedőcs Rita képviselő érdeklődik, hogy meg arra is tartalékolnak a jövő évi visszafizetésre és a dologi kiadásokra. 
Boros-Bedőcs Rita képviselő elmondja, hogy számítottak ismét 27 millióra, talán szerencsére csak 11 millió lesz, de ebből már költeni kell január-február hónapban. 
Pasics Renáta pénzügyi vezető elmondja, hogy a munkaügyi ügyintéző megírta, hogy mennyi a maximum, amennyit lehet törvény alapján adni, összesen bruttó 7.235.236 Ft, erre még rámegy a szochó, de azzal ne is foglalkozzanak.
Boros-Bedőcs Rita képviselő érdeklődik, hogy inkább fizessék vissza?
Bauer Péter alpolgármester elmondja, hogy itt nem tudnak visszafizetni, mindenképpen marad. 
Boros-Bedőcs Rita képviselő elmondja, hogy nyilván nem tudják az egészet odaadni, a pénzügyi dolgok miatt kérdezte. 
Pasics Renáta pénzügyi vezető elmondja, hogy ha a normatívából csak a bért fizetik ki, az óvoda egy hónapban olyan 6-7 millió, dologi kiadás, ha meg is húzzák, a közétkeztetést akkor is ki kell fizetni. 
Musits Dezső képviselő érdeklődik, hogy lesz-e még idén számla?

Czetinné Jelencsics Zsuzsanna pénzügyi ügyintéző elmondja, hogy igen. 
Dr. Stepics Anita jegyző elmondja, hogy jó hírként közli, hogy az önkormányzatok összefogtak, és panaszt tettek, hogy az óvodákban szinte senkinek sem kell fizetnie az étkezésért, mindenki olyan alacsony jövedelmet vall, azok is, akik Tesla kocsival járnak. Minden önkormányzatnak elege van.

Boros-Bedőcs Rita képviselő elmondja, hogy igen, nonszensz, hogy nem kérnek igazolást. 

Bauer Péter alpolgármester elmondja, hogy felháborító, de ne menjenek ebbe bele. 

Pasics Renáta pénzügyi vezető elmondja, hogy van a 27 millió, abból mennyit áldoznak be?

Bauer Péter alpolgármester elmondja, hogy egy havi bért, az biztos, tartaléknak, az 15 millió. Folytatja, hogy abból le jön még a JustFood, az 8 millió?

Pasics Renáta pénzügyi vezető elmondja, hogy 27 milliót márciusig kell ezt beosztani. A 15 millióval most ne is számoljanak, azt most kiosztják.. Ebben az évben 11.281.000 Ft-ot el kellene költeni. 
Bauer Péter alpolgármester elmondja, hogy nincs nagy mozgástér, nincs 1 havi bér.
Czetinné Jelencsics Zsuzsanna pénzügyi ügyintéző elmondja, hogy a 27 millió nem lett bántva.
Pasics Renáta pénzügyi vezető elmondja, hogy ebben az évben még ebből ki fogják fizetni a számlákat. 
Czetinné Jelencsics Zsuzsanna pénzügyi ügyintéző elmondja, hogy még az is csoda, ha kapnak REKI-t, nem várható nagy.

Gérnyiné Bálint Ágota képviselő érdeklődik, hogy annak mikor várható eredménye?

Czetinné Jelencsics Zsuzsanna pénzügyi ügyintéző elmondja, hogy december 30. Érdeklődik, hogy a telkekből a bevétel mikor érkezik?
Boros-Bedőcs Rita képviselő elmondja, hogyha majd a HÉSZ-t lemódosítják. 

Musits József polgármester elmondja, hogy azt nem kell megvárni, ki kellene méretni a telkeket, hogy el tudják adni. 

Pasics Renáta pénzügyi vezető elmondja, hogy egy hónapban 10 milliót mindenképp kellene hagyni, hogy az étkeztetést és egy kis villanyszámlát ki tudjanak fizetni, ha csak REKI-re elkezdik gyűjteni a számlát, akkor is.  

Boros-Bedőcs Rita képviselő érdeklődik, hogy januárban jön normatíva?

Pasics Renáta pénzügyi vezet elmondja, hogy igen, de ez ennyi, jön 15 millió Forint, és abból a béreket tudják rendezni. 

Dr. Stepics Anita jegyző elmondja, hogy januártól márciusig semmi nem jön, azt túl kell élniük. 

Czetinné Jelencsics Zsuzsanna pénzügyi ügyintéző elmondja, hogy ha visszafizetés lesz, akkor csak április 5-től kell fizetni, akkor tudja pontosan megmondani, hogy mit kalkulált a rendszer. 
Dr. Stepics Anita jegyző elmondja, hogy a pénzügyi ügyintéző kérdezze meg a kamatot, hogy mennyit kell ráfizetni. 
Pasics Renáta pénzügyi vezető elmondja, hogy 10 millió dologira kellene, gyűjtik a REKI-t, de ha januárban elkezdenek telefonálni az MVM-nek, hogy nem fizetik a világítást, nem ad három hónapra fizetési halasztást, kb. 1 hónapra szokta megadni. Amíg nincs költségvetés, addig nem lehet REKI-t beadni. Gyűjteni lehet, ha engedi a partner. 
Bauer Péter alpolgármester érdeklődik, hogy mennyi az annyi, mert a testület nem fog dönteni, ha nem mondanak irányszámot. 

Czetinné Jelencsics Zsuzsanna pénzügyi ügyintéző elmondja, hogy hát, de mondott.

Bauer Péter alpolgármester elmondja, hogy az a szám kellene, ami nem fogja veszélyeztetni a működést. 

Boros-Bedőcs Rita képviselő válaszol, hogy olyan nincs.
Bauer Péter alpolgármester elmondja, hogy akkor ne kelljen kamatot visszafizetni.

Dr. Stepics Anita jegyző elmondja, hogy értsék meg, hogy guruló forintjuk sincs, ezt értsék meg. 

Boros-Bedőcs Rita képviselő elmondja, hogy talán jövőre könnyebb helyzetben lesznek, ha nem kell visszafizetni ennyit. 

Musits Dezső képviselő elmondja, hogy ezt továbbra is mondja, hogy az elmúlt másfél órában tudta A-Z-ig áttanulmányozni és átbeszélni, nem tudja ebben, hogy lehet felelős döntést hozni. 

Boros-Bedőcs Rita képviselő érdeklődik, hogy ez most ennyi, ebből esetleg csökken, ha valaki kér szociális támogatást. Továbbá érdeklődik, hogy ez bele van-e kalkulálva, a decemberi bére az óvónőknek?
Czetinné Jelencsics Zsuzsanna pénzügyi ügyintéző elmondja, hogy igen.
Pasics Renáőta pénzügyi vezető érdeklődik, hogy az átfedést az megküldték?

Czetinné Jelencsics Zsuzsanna pénzügyi ügyintéző elmondja, hogy nem, még nem.

Pasics Renáta pénzügyi vezető elmondja, hogy az átfedést is ilyenkor ki szokták fizetni. 

Boros-Bedőcs Rita érdeklődik, hogy a Polgármester Úrnak mi a véleménye?
Musits József polgármester elmondja, hogy nem lesz egyszerű, mert az óvónőknek a tudatába bekerült, hogy nekik jár pénz. Folytatja, hogy most számítanak rá, hogy ők kapni fognak jutalmat, mert az ő általuk megkapott bértömegből maradt meg. Elmondja, hogy ha olyan döntés születik, hogy nem kapnak semmit, az probléma lesz. 
Bauer Péter alpolgármester elmondja, hogy ő ezt akarja, hogy kapjanak, de nincs miből. Ezért kérdezték, hogy mi az az összeg, ami belefér. 

Musits József polgármester elmondja, hogy az önkormányzat az ő pénzüket elköltötte. 
Pasics Renáta pénzügyi vezető elmondja, hogy ami igaz is. 

Boros-Bedőcs Rita képviselő elmondja, hogy nem az övükét, hanem a hiányzó két óvónőjét. 

Pasics Renáta pénzügyi vezető elmondja, hogy azt akarják szétosztani. 

Musits József polgármester elmondja, hogy ők azt az indokot mondják, hogy ők megdolgoztak érte a két hiányzó óvónő helyett, s nekik ezért jár ez a pluszpénz, elmondja, hogy nem ért vele egyet, de ezt mondják. 
Musits Dezső képviselő érdeklődik, hogy tájékoztatva lettek előre?

Musits József polgármester elmondja, hogy megtudták, hogy van ez a pénz.

Bauer Péter alpolgármester érdeklődik, hogy de honnan?

Boros-Bedőcs Rita képviselő elmondja, hogy arról nem tehet az önkormányzat, hogy nincs jelentkező. Folytatja, hogy elmennek Sopronba, aztán kitanulják az óvónőképzőt és inkább kimennek mosogatni Ausztriába. 

Bauer Péter alpolgármester elmondja, hogy most két-három éven belül annyi óvónő lesz. 
Boros-Bedőcs Rita képviselő elmondja, hogy akkor meg gyerek nem lesz. 
Bauer Péter alpolgármester elmondja, hogy akkor meg azért megy mosogatni. 

Boros-Bedőcs Rita képviselő elmondja, hogy próbáljanak meg valami döntésre jutni. Az egyhavi bér lehet, hogy sok, 5 emberre sok. Pótlék minden nélkül az alapilletmény lehet, hogy sok. 

Bauer Péter alpolgármester érdeklődik, hogy jövőre nem lesz már ilyen, vagy nagyon kevés lesz, nem lesz kérdés mar.
Czetinné Jelencsics Zsuzsanna pénzügyi ügyintéző elmondja, hogy most olyanokat próbálnak kérdezni, például a MVM sem volt betervezve.
Boros-Bedőcs Rita képviselő elmondja, hogy az óvoda az kiszámítható. Véleménye szerint jóval kevesebb lesz. Szeptemberig  1,4 fő hiányzó lesz. 

Dr. Stepics Anita jegyző elmondja, hogy kevesebb lesz a normatíva, mert kevesebb beiratkozó lesz szeptembertől, arra vigyázzanak. 

Musits József polgármester elmondja, hogy akkor meg azért lesz veszteséges. 

Czetinné Jelencsics Zsuzsanna pénzügyi ügyintéző elmondja, hogy 62 fő lesz, ennyit mondott neki az óvodavezető helyettes. 12 gyerekkel kevesebb. 

Boros-Bedőcs Rita képviselő érdeklődik, hogy tudni már, hogy hogy alakul a normatíva?

Pasics Renáta pénzügyi vezető elmondja, hogy majd lesz egy eredmény januárban, ezt a gép generálja le. meg még változtathatják többször is. 

Dr. Stepics Anita jegyző elmondja, hogy központilag számolják ki, ne is mondjanak számot a kolléganők. 

Boros-Bedőcs Rita képviselő érdeklődik, hogy hány főig van a 7 óvónő? Azt sem lehet tudni? Lehet, hogy a 6 óvónővel elegek lesznek. 

Bauer Péter alpolgármester elmondja, hogy hozzanak döntést, de nem hallották a számokat. 

Pasics Renáta pénzügyi vezető elmondja, hogy 5 óvónő kap egy havi alapilletmény, 2.415.000 Ft-be kerül.

Dr. Stepics Anita jegyző elmondja, hogy a konyha dolgozókat, ha felmentik, akkor végkielégítést kell fizetni nekik. Az is ebből a pénzből megy. 
Boros-Bedőcs Rita képviselő elmondja, hogy de nem mindegyiknek. Valamelyik hölgy nincs ott 3 éve. 

Bauer Péter alpolgármester elmondja, hogy ha változik a státuszuk, akkor ki kell fizetni őket. 

Musits Dezső képviselő érdeklődik, hogy mennyi összegszerűen a végkielégítés?

Dr. Stepics Anita jegyző elmondja, hogy meg kell nézni a jogviszonyukat. 

Boros-Bedőcs Rita képviselő elmondja, hogy a Munka Törvénykönyve vonatkozik rá. 3 évtől jár 1 havi és így nő. Folytatja, hogy de csak akkor jár, ha nem írják alá a közös megegyezést. 
Dr. Stepics Anita jegyző elmondja, hogy ha nem fogadják el a továbbfoglalkoztatást, nem kötelezhetők a közös megegyezésre. 
Musits József polgármester érdeklődik, hogy milyen összegekről van szó?
Boros-Bedőcs Rita képviselő elmondja, hogy hogy még nem tudják pontosan, ki kell számolni, de három év után jár 1 havi végkielégítés. Folytatja, hogy úgy tudja, hogy úgy van, hogy maximum 3 havi járhat. 

Musits József polgármester kéri, hogy a pénzügyes kolléganők nézzenek utána a végkielégítési összegeknek.
Folytatja, hogy ha nincs több felmerülő kérdés, akkor szavazzanak az óvónők évvégi jutalmáról. 

Kéri, hogy a Képviselő-testület szavazzon arról az óvónők egy havi alapilletményének megfelelő jutalomban részesüljenek. 

A Képviselő-testület a javaslatot 1 igen szavazattal és 4 tartózkodással elutasítja, és a következő határozatot hozza:  

                                    82/2025.(XII.15.) számú határozat
Csákánydoroszló község Önkormányzata Képviselő-testülete úgy dönt, hogy az óvodapedagógusoknak nem biztosítja egy havi alapilletménynek megfelelő jutalom kifizetését. 
Musits József polgármester elmondja, hogy akkor ezt nem fogadták el, nem érti akkor miért kellett ennyit beszélni róla. 

Boros-Bedőcs Rita képviselő elmondja, hogy így ezt nem lehet eldönteni, ha még végkielégítést is kell fizetni jövőre. Továbbá érdeklődik, hogy mikor kell kifizetni?
Dr. Stepics Anita jegyző elmondja, hogy beadják a pályázatot január közepén, kiderül, hogy mennyi lesz az ár, vállalják-e a szabadszedést. Folytatja, hogy gyakorlatilag lehetne szerződni, február 1-től, hogy megszűnik a korábbi szerződés, de még nem tudja indítani a szabadszedéses étkeztetést. Az, hogy a három ember mikor megy át, attól függ, hogy mennyi időt ad a törvény, hogy nyilatkozzanak, hogy vállalják-e a továbbfoglalkoztatást. Talán március 1-től reális,  hogy összeérjenek a dolgok, és a nyilatkozatok is meglegyenek. 

Bauer Péter alpolgármester érdeklődik, hogy költségbe mikor jelentkeznek ezek náluk?

Dr. Stepics Anita jegyző elmondja, hogy úgy gondolja, amikor a jogviszony megszűnik, és van még neki felmentési ideje, egy hónap talán, akkor még bért is kell nekik fizetni, akkor még kötelezhetők munkavégzésre. Folytatja, hogy az még kérdés lesz, hogy össze kell hangolni a szerződést, mert, ha nem fogadják el a JustFood-tól a továbbfoglalkoztatást, de akkor is ki kell fizetnünk a bért, miközben a JustFoodnál nem fogadták el a továbbfoglalkoztatást. Össze kell hangolni, hogy egy időben kerülnek át, és lépjen hatályba a szerződés vagy úgy lépjen hatályba a szerződés, hogy az ő felmentésük eltelt, de ezt még át kell gondolni. 
Bauer Péter alpolgármester elmondja, hogy akkor ez kb. tavasz előtt nem történne meg. Folytatja, hogy ezt a szavazás előtt kellett volna megbeszélniük, mert így megint más a dolog. 

Musits József polgármester elmondja, hogy úgy döntöttek, hogy marad a pénz.

Boros-Bedőcs Rita képviselő elmondja, hogy neki nincs ellene kifogása, elmondja, hogy ez is fáj, hogy vissza kell fizetni kamatostól, ez is rossz. Érdeklődik, hogy újra nem lehet ezt a kérdést feltenni, és új határozatot hozni? Van két távollévő képviselő, velük együtt?

Musits Dezső képviselő elmondja, hogy ő érintett a témában, és nem fog máshogy szavazni, csak tartózkodással. Folytatja, hogy bárkinek bármi a véleménye, elmondja, hogy neki is megvan véleménye, de nem fog tartózkodáson kívül ebben a témában mást mondani. Tavaly is így tett, idén is, és ha lesz jövőre is, így lesz. 

Gérnyiné Bálint Ágota képviselő elmondja, hogy ugyanez a véleménye. 

Bauer Péter alpolgármester elmondja, hogy ha előbb tudja, hogy március-április hónapban kerül bele a költségvetésbe, nyilván megszavazza. 
Dr. Stepics Anita jegyző elmondja, hogy ez az információ nem oszt és nem szoroz. Biztos döntést akkor tudnának hozni, ha mindhárom dolgozó vállalja a továbbfoglalkoztatást, akkor a végkielégítés nem zavar be, de egyelőre nem tudják. 

Musits József polgármester elmondja, hogy az is előfordulhat, a pályázat nem lesz elfogadható.
Dr. Stepics Anita jegyző helyesel, hogy az is lehet, hogy olyan árak jönnek be, hogy az árakat nem fogadja el az önkormányzat. 

Boros-Bedőcs Rita képviselő elmondja, hogy tisztázni szeretne néhány dolgot. Folytatja, hogy ami itt van, ez az óvónői bérmaradvány, ez a 11 millió Forint, ha mindenki igennel szavazott volna, ha tudtak volna bölcs döntést hozni, ameddig ezt nem kell visszafizetni, és nagy baj van, akkor hozzányúlnának?

Pasics Renáta pénzügyi vezető érdeklődik, ha nem fizetik ki, és mondjuk például kikapcsolás fenyeget, akkor igen.  

Dr. Stepics Anita jegyző elmondja, hogy közétkeztetést muszáj, gáz is, hogy ne fázzanak a gyerekek, áram is fontos, és semmi extra nincs abban, amit be kell fizetniük.
Pasics Renáta pénzügyi vezető elmondja, hogy próbálja tartani a számlákat, de amikor szólnak, hogy kikapcsolás van, akkor muszáj fizetni. 

Bauer Péter alpolgármester érdeklődik, hogy Polgármester Úr felteheti-e a kérdést újra, szeretnék megszavazni. 

Dr. Stepics Anita jegyző elmondj, hogy semmilyen új információval nem lettek gazdagabbak. 

Bauer Péter alpolgármester elmondja, hogy de igen, már tudja, hogy nem biztos, hogy ki kell fizetni az esetleges végkielégítés összegét. 

Dr. Stepics Anita jegyző elmondja, hogy akkor úgy fordítja, hogy ki kell fizetni a a biztosan keletkező végkielégítést. Folytatja, hogy arra kell készülni, hogy biztosan lesz végkielégítés. Az sem kizárt, hogy a normatívát, amit elvontak tőlük, a különbözetet visszakapják. 

Boros-Bedőcs Rita képviselő elmondja, hogy legyen itt mindenki, az összes képviselő, és úgy szavazzák meg újra. 

Musits József polgármester elmondja, hogy annak egy módja van, rendkívüli testületi ülést összehívni. 
5. HÉSZ módosítás Csákánydoroszló, 473 hrsz. határozat elfogadása.

Előterjesztő: Musits József polgármester
Musits József polgármester elmondja, hogy a következő napirendi pont a HÉSZ módosítása a Csákánydoroszló 473 hrsz. telek vonatkozásában, melynek módosítására a beépítési szabályok miatt volt szükség. Elmondja, hogy előzetesen kiküldte az anyagot a testület részére, amit a Rápli Pál főépítész és a megyei főépítész előkészített a módosításhoz. 
Musits József polgármester ismerteti a határozati javaslatot a Képviselő-testülettel. 

Musits József polgármester érdeklődik, hogy van-e a napirendi ponttal kapcsolatban valakinek valami kérdése?

Kérdés hiányában szavazást rendel el. 
A Képviselő-testület a javaslatot 5 igen szavazattal elfogadja, és a következő határozatot hozza:  

                                    83/2025.(XII.15.) számú határozat
1. Csákánydoroszló Község Önkormányzata Képviselő-testülete kezdeményezi Csákánydoroszló településrendezési eszközeinek módosítását a Csákánydoroszló 473 hrsz-ú ingatlan és az azt határoló utak tekintetében, az új optimálisabban felosztott lakótelkek kialakítási lehetősége, mint településpolitikai cél megvalósítása érdekében. A módosítás elsősorban a területet nyugati oldalról feltáró út nyomvonalának kis mértékű módosítására vonatkozik, lehetőleg az út menti árok közlekedési területbe foglalásával, illetve a szabályozási előírások szükséges módosítására.
2. Csákánydoroszló Község Önkormányzata Képviselő-testülete felhatalmazza a polgármestert a kiválasztott település tervezővel a szerződés aláírására.

3. Csákánydoroszló Község Önkormányzata Képviselő-testület átruházza Csákánydoroszló község polgármesterére azon döntési jogot, hogy a településrendezési eszközök tárgyi módosítása során nyilatkozzon az állami főépítész felé a partnerségi eljárás lebonyolításáról, a beérkező vélemények elfogadásáról, vagy indoklás mellett az el nem fogadásáról és lezárásáról.
6. Musits Zoltán Csákánydoroszló, Körmendi út 0247/5 telek vételi ajánlat. 
Előterjesztő: Musits József polgármester
Musits József polgármester elmondja, hogy a telekügyekkel kapcsolatban szerettek volna bevételre szert tenni. Folytatja, hogy a bevétel sajnos nehezebben megy, mint ahogy kalkulálták. 
Folytatja, hogy tájékoztatták a vásárlót az eladási ajánlatról a 6.325.558 Ft + ÁFA-ról, amit a vevő nem fogadott el, rendkívül magasnak tartotta. Elmondja, hogy a múltkori ülésen megbeszélték, hogy megnézik, hogy könyvértéken milyen értékben szerepel. Folytatja, hogy előbbre nem jutottak, mert ez a terület könyvértéken 25.000 Ft értékben szerepel. Folytatja, hogy nem fogadja el az árat, jelenleg ő nem tudott árat mondani, de azt jelezte, hogy mindenképp szeretné megvásárolni, ha meg tudnak egyezni egy reális árban. 

Musits József Polgármester érdeklődik, hogy a jogszabály mit engedélyez, milyen olyan árat tudnának mondani a vevőnek, ami mindenkinek megfelelne. 
Dr. Stepics Anita jegyző elmondja, hogy ha kevesebbért adják el, mint amit a szakértő megállapított, akkor azt a Képviselő-testületnek meg kell indokolnia, hogy miért tér el a szakértői ártól. Hozzáfűzi, hogy a szakértőnek van szaktudása, nem a Képviselő-testületnek. 
Musits József polgármester elmondja, hogy az a kérdés, hogy tudnak-e olyan indokot mondani, hogy mond egy példát, a Képviselő-testület az ár miért 50-áért % adja el a telket a vevőnek. 
Dr. Stepics Anita jegyző elmondja, hogy a Képviselő-testület felelőssége. 

Musits József polgármester érdeklődik, hogy az a megoldás, ha a testület így dönt, az jogszerű?

Dr. Stepics Anita jegyző válaszol, hogy szerinte nem. Elmondja, hogy meg kell indokolni. Ha meg tudja indokolni a Testület, akkor áron alul adják el, ami büntetőjogi felelősséget is felvethet.  

Musits József polgármester elmondja, hogy azt javasolta a vevőnek, hogy egy másik ér4tékbecslővel becsültesse fel a telket, és majd meglátják, hogy milyen értéket mondanak a telekre. 

Dr. Stepics Anita jegyző elmondja, hogy az értékbecslőt az önkormányzat hozza, nem a vevő. 

Musits József polgármester érdeklődik, hogy akkor mi a megoldás?

Boros-Bedőcs Rita képviselő érdeklődik, hogy a múltkori alkalommal nem arra jutottak, hogy a két köztes ár között döntenek?

Dr. Stepics Anita jegyző elmondja, hogy a 25.000 Ft és a 6.300.000 + Áfa között van különbség. Kell szerezni még egy értékbecslést.
Musits József polgármester elmondja, hogy tájékoztatják a másik felet a döntésről, valamint elmondja, hogy döntés az ügyben nem született. 
7. Lőrinci Zoltán Csákánydoroszló Doroszlói út 888. hrsz telek vételi ajánlat.
Előterjesztő: Musits József polgármester

Musits József polgármester elmondja, hogy a másik telekkel kapcsolatban is hasonló a probléma, annyi különbséggel, hogy az általa megvásárolni kívánt telkét a becslő 700.000 Ft-ra értékelte fel. Musits József polgármester elmondja, hogy beszélt Lőrinczi Zoltánnal, és 300.000 Ft-nál többet nem akar adni a területért. Ha annyiért odaadják neki, akkor megvásárolja, különben nem tart rá igényt. Folytatja, hogy az eddigiek ismeretében Jegyző Asszony szerint nem fogadhatják el az árat.

Dr. Stepics Anita jegyző elmondja, hogy meg kell indokolnia a testületnek, hogy miért ad el értéken alul. A könyv szerinti értéke 90.000 Ft.

Musits József polgármester elmondja, hogy hallgatja a testületet, hogy mit szól hozzá. 

Boros-Bedőcs Rita képviselő elmondja, hogy érdekes, hogy a nyilvántartás szerint 25.000 Ft és 90.000 Ft áron vannak.

Musits Dezső képviselő elmondja, hogy az milyen ősrégi nyilvántartás.

Boros-Bedőcs Rita képviselő elmondja, hogy ez telek, amortizálva sincs, még azt sem lehet mondani, hogy azért ennyi. 

Musits Dezső képviselő érdeklődik, hogy van értelme, hogy ezeknek több legyen az értéke, mint a valóság?

Boros-Bedőcs Rita képviselő elmondja, hogy vagyont növeli, ha több az értéke, mert ez egy vagyonelem, ami a könyvekben úgy néz ki, hogy eszközforrás. Most így van egy alacsony értéken nyilvántartott eszköz.
Musits Dezső képviselő érdeklődik, hogy mivel erre voltak vételi szándékok, erre a két telekre, ezért most felértékeltetik, ez alapján van értelme az értékét átvezetni?

Dr. Stepics Anita jegyző elmondja, hogy igen, ez alapján van értelme, át kellene vezetni.

Musits Dezső képviselő elmondja, hogy ha már kifizették az értékbecslőt, de értékesíteni nem fogják, vagy nem tudják, akkor annyi értelme legyen, hogy átvezetődik az értéke.

Dr. Stepics Anita jegyző elmondja, hogy így van.

Boros-Bedőcs Rita képviselő elmondja, hogy a számviteli törvény az önkormányzatokra is vonatkozik, hogy lehet-e így. Ez egy értékváltozás. Érdeklődik, hogy az értékelési szabályzatban mi van leírva, ha van ilyen? 

Dr. Stepics Anita jegyző elmondja, hogy úgy  tudja, hogy van olyan szabály, hogy 10-15 évente felül kell vizsgálni. Elmondja, hogy azt kell megtudni, hogy ilyenkor lehet-e módosítani. 

Musits József polgármester elmondja, hogy ez a terület gazos és elhanyagolt, szemétlerakó.
Bauer Péter alpolgármester elmondja, hogy írreálisan magas volt az értékbecslés. 

Musits Dezső képviselő elmondja, hogy szerinte térjenek rá vissza. 
Dr. Stepics Anita jegyző elmondja, hogy Körmenden az értékbecslés árát a vevő viseli.
Musits József polgármester elmondja, hogy harmadik alkalommal tárgyalják az ügyet, de nem jutnak előre. Musits József polgármester folytatja, hogy döntés az ügyben nem született.
8. Beszámoló a 2025. évi adóztatási tevékenységről.
                     Előterjesztő: Musits József polgármester 
Musits József polgármester elmondja, hogy röviden ismertetné a napi rendi pontot., mely a 2025. évi adóztatási tevékenységről készült beszámoló ismertetése. Elmondja, hogy az anyagot előzetesen kiküldte megismerésre. 
Elmondja, hogy nagyvonalakban ismerteti a bevételt, a helyi iparűzési adó: 27.271.000 Ft, idegenforgalmi adó: 1.325.000 Ft, kommunális adó: 4.985.000 Ft, ami a főbb pontjai voltak az adóbevételnek. Elmondja, hogy egészen jó az adófizetési morál, néhány személynél előfordult a feledékenység, akik nem fizettek kisebb összegeket, nagyobb összegeknél nem volt probléma a fizetéssel. Úgy gondolja, hogy megfelelően ment az idei évben. 

Musits József polgármester kéri, hogy aki megfelelőnek találja az adózási beszámolót, az adja le szavazatát. 
A Képviselő-testület a javaslatot 5 igen szavazattal elfogadja, és a következő határozatot hozza:  

84/2025.(XIII.15.) számú határozat
Csákánydoroszló Község Önkormányzata Képviselő-testülete a 2025. évi adóztatásról készült beszámolót elfogadja.

9. Egyebek.

Előterjesztő: Musits József polgármester 
1.

Musits József polgármester elmondja, hogy van pénzügyi vonzata a következő témának, amiről szeretne beszélni. Folytatja, hogy működik a községben egy kamerarendszer, de több kamera is meghibásodott, jelenleg 2 kamera felvétele értékelhető csak. Ezeknek aktuális lenne a megjavíttatása, mert sajnos nem garanciálisak a készülékek. Folytatja, hogy a közbiztonság szempontjából is fontos lenne a használata. Router hibásodott meg, melynek cseréje 100.000 Ft. , plusz a munkadíj, körülbelül 120-130.000 Ft körüli összeg lesz. 
Musits Dezső képviselő érdeklőik, hogy ezt ki üzemeltette, vagy hol lehetett ezt nézni?

Musits József polgármester elmondja, hogy a központ az önkormányzat épületében van, hátul a rendőrségi iroda mellett. A körzeti megbízott szokta nézegetni a kamerákat, betörés, lopás miatt, de legtöbbször a vasútállomáson történt kerékpárlopásokat. 
2.

Musits József polgármester elmondja, hogy a másik téma, amit érinteni szeretne. A Csaba József utcai telkeknél van egy ilyen kötelezettség, hogy az erdőt ki kell vágni. Folytatja, hogy kaptak egy árajánlatot fakivágásra, és aztán visszalépett a vállalkozó. Folytatja, hogy utána 5 vállalkozó nézte meg az erdőt, de egyik sem vállalta el. 
Boros-Bedőcs Rita képviselő érdeklődik, hogy miért kellett az kivágni?

Musits József polgármester elmondja, hogy a rendezési tervmódosítás miatt kellett, azt az utat vagy útszakaszt, ahol ez van, meg kellett szélesíteni a földutat 7 méterrel az erdő irányába, és az ott lévő fákat is ki kell vágni. 
Musits Dezső képviselő érdeklődik, hogy az erdészet kezelésében van?

Musits József polgármester elmondja, hogy nem, az önkormányzaté. 12 db kb. 1 méter átmérőjű fa, ami leginkább a N. F. telkének irányába húz, emiatt nem merte senki elvállalni a fák kivágását. Most ott tart a történet, hogy talán sikerül a veszélyes fák kivágásával foglalkozó Kecskés Istvánnal megoldást keresni rá, hogy levagdossa az ágakat, és az idei évben el kell végezni a tevékenységet a fakitermelési engedély szerint. Folytatja, hogy sok idő már nincs hátra.

Musits Dezső képviselő elmondja, hogy jövőre is meg lehet kérni az engedélyt. 
Musits József polgármester elmondja, hogy véleménye szerint a telekosztás miatt az idén el kell végezni. Úgy gondolja, hogy az újraengedélyeztetés bonyolult dolog lenne. A levágott fát szeretnék értékesíteni, aki előzőleg adott árajánlatot, nála a kitermelt fa értéke rentábilis volt az elvégzett munkával. Elmondja, hogy ez most így lehet, hogy nem fog sikerülni. 
3.

Musits József polgármester elmondja, hogy még egy témáról szeretne beszélni, hogy megkereste egy Munipolis nevű cég, akik hírközléssel, hírek továbbításával foglalkoznak. Hasonló rendszer, mint a Facebook, csak ez a cég külön csatornát működtet arra, hogy a lakosságot bevonja a hírközlésbe. Más településen már működik, és most van egy olyan lehetőség, hogy 3 hónapig ingyenes lenne, tehát próbaidőre lehetne kérni, és ha nem igényelnénk tovább, akkor tárgytalan a történet. Folytatja, hogy az Alpolgármester Úrral egyeztetett, és arra jutottak, hogy próbálják meg. A lakossággal meg kell ismertetni ezt a lehetőséget, azután a lakosságnak rá kell csatlakozni a rendszerre. Akik rácsatlakoznak, azok rendszeresen információkat kapnak az önkormányzati ügyekről, a falu életéről, mindenről. Elmondja, hogy a későbbiekben van más rendszere is, de az alapdolog ez. 
Musits Dezső képviselő elmondja, hogy a három hónapos próbaidőszakot ki kell próbálni.

Bauer Péter alpolgármester elmondja, hogy összekapcsolja a lakosságot mindenféle felülettel.
Musits Dezső képviselő érdeklődik, hogy milyen felületen érhető el?

Boros-Bedőcs Rita képviselő elmondja, hogy van valami APP.
Musits Dezső képviselő érdeklődik, hogy ki gyártja a tartalmat?

Bauer Péter alpolgármester elmondja, hogy az önkormányzat biztosítja az infót, ők meg gyártják a szöveget.

Musits Dezső képviselő érdeklődik, hogy akkor ez úgy működne, hogy az önkormányzat biztosítja az infót, ők legyártják a tartalmat, és az appon keresztül lehet látni és kapja az értesítéseket. 

Bauer Péter alpolgármester elmondja, hogy nincs olyan, hogy valaki facebook-os vagy insta-s, bárki használhatja letöltés után az applikációt. Nem csak okostelefonon használható, akár ha csak vonalas telefonja van valakinek, akkor felhívják. Elmondja, hogy ne menjenek előre, mert ez nem az ingyenes csomagba tartozik. 
Musits Dezső képviselő elmondja, hogy 3 hónapig meg kell próbálni, aztán levonják a következtetéseket. 
Dr. Stepics Anita jegyző elmondja, hogy az apróbetűs részt is javasolja elolvasni. 

Bauer Péter alpolgármester elmondja, hogy megnézték. Feltettek kérdéseket. Nem kell szerződést kötni. Több helyen megy a próbaverzió, ki kell próbálni. 

4.

Boros-Bedőcs Rita elmondja, hogy a Csaba József utcai részletfizetős telkek ügyében érdeklődik, hogy milyen státuszban van az ügy?
Dr. Stepics Anita jegyző elmondja, hogy írja a szerződéseket. Ebben az évben elkészülnek. 
Boros-Bedőcs Rita képviselő érdeklődik, hogy mindenkinek nincs részletfizetés, és a többiek azt mondták, hogy kifizetik?
Dr. Stepics Anita jegyző elmondja, hogy beszerezték a nyilatkozatokat. 
Boros-Bedőcs Rita képviselő érdeklődik, hogy tudják, hogy ezt meg is kell tenni, hogy sürgős, aki hitelt akar felvenni?
Dr. Stepics Anita jegyző elmondja, hogy két részletfizetős van. A telekalakítási szerződést írja, hamarosan kész lesz. Folytatja, hogy bár tavasz előtt ebből nem lesz semmi, mert mindenki hitelt vett fel, és a hitelintézeteket meg kell keresnie. Utána lehet csak a tulajdon bejegyzésre beadni a papírokat. 

Dr. Stepics Anita jegyző elmondja, hogy úgy döntöttek, hogy 2026. január 1-től Dr. Fábián Ágnes aljegyző veszi át Csákánydoroszlót teljes ügyintézésre. Ő fog járni testületi ülésekre, és ő fog mindenben eljárni. Elmondja, hogy reméli, hogy így gördülékenyebben fog menni az ügyintézés. 
Musits József polgármester a Képviselő-testületi ülést 18:40 perckor bezárja, és öt perc szünetet rendel el. 
K.m.f.
 Musits József 

